Všeobecne záväzné nariadenie mesta
Spišské Podhradie
č. 3/2017

Mesto Spišské Podhradie  v súlade s § 6 ods. 1 zákona č. 369/1990 Zb. o obecnom zriadení v znení neskorších právnych predpisov, § 6 ods. 12 písm. c) zákona č. 596/2003 Z. z. štátnej správe v školstve a školskej samospráve a o zmene a doplnení niektorých zákonov v znení neskorších predpisov, § 7a zákona č. 597/2003 Z.z. o financovaní základných škôl, stredných škôl a školských zariadení, § 19 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, § 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov a v súlade s Nariadením vlády č. 668/2004 Z.z. o rozdeľovaní výnosu dane z príjmov územnej samospráve vydáva pre územie mesta Spišské Podhradie

Všeobecne záväzné nariadenie mesta Spišské Podhradie č. 3/2017 o určení výšky dotácie na prevádzku a mzdy na žiaka základnej umeleckej školy, dieťa materskej školy a školských zariadení v zriaďovateľskej pôsobnosti mesta a inej právnickej osoby a fyzickej osoby

§ 1
Predmet úpravy

Všeobecne záväzné nariadenie mesta Spišské Podhradie (ďalej len „mesto“) určuje výšku a účel použitia dotácie na prevádzku a mzdy na žiaka základnej umeleckej školy, dieťa materskej školy a ostatných školských zariadení so sídlom na území mesta, ktoré sú na základe rozhodnutia Ministerstva školstva SR zaradené do siete škôl a školských zariadení Ministerstva školstva Slovenskej republiky.

                                                                             § 2
Príjemca dotácie

Príjemcom dotácie podľa tohto nariadenia je:

1) základná umelecká škola, materská škola, školské zariadenia v zriaďovateľskej pôsobnosti mesta (podľa typu subjektu z tab. č. 1 „Hodnoty koeficientov“ Nariadenia vlády č. 668/2004),
2) iná právnická osoba alebo fyzická osoba , ktorá je zriaďovateľom školy alebo školského zariadenia zaradeného do siete škôl (podľa typu subjektu z tab. č. 1 „Hodnoty koeficientov“ Nariadenia vlády č. 668/2004),ktoré majú sídlo na území mesta, ak o dotáciu požiada . 

                                                                       § 3
Výška a účel dotácie

1) Výška dotácie na prevádzku a mzdy na žiaka základnej umeleckej školy, dieťa materskej školy a dieťa školského zariadenia v zriaďovateľskej pôsobnosti mesta so sídlom na území mesta je určená na príslušný kalendárny rok podľa tabuľky „Hodnoty koeficientov“ z Nariadenia vlády o rozdeľovaní výnosu dane z príjmov územnej samospráve č. 668/2004 Z.z. , resp. z jeho aktuálneho znenia v príslušnom kalendárnom roku.

Výška dotácie sa vypočítava podľa vzorca: 

				 K   x 	N  x 	0,97 = VD

K – príslušný koeficient z nariadenia vlády č. 668/2004
N – finančný koeficient na prepočet originálnych kompetencií pre školy a školské zariadenia tzv. normatív
0,97 – konštanta  (zníženie výnosu podielových daní  o 3 percentuálne body)  
VD – výška dotácie

Príklad  č. 1 výpočtu priemernej výšky dotácie na dieťa MŠ v zriaďovateľskej  pôsobnosti mesta : 
–	aktuálny koeficient  K z tabuľky „Hodnoty koeficientov“ pre dieťa MŠ pre príslušný rok: napr. 27,3
–	aktuálna výška N tzv. „normatívu“ na žiaka:  napr. 78,87 
–	konštanta (zníženie v kompetencii orgánu samosprávy) : 0,97 

Priemerná výška dotácie na dieťa MŠ v zriaď.  pôsobnosti mesta na príslušný rok:   27,3 x 78,87 x 0,97 = 2 088,56 EUR

2) Výška dotácie na prevádzku a mzdy na dieťa, žiaka, klienta  školského zariadenia so sídlom na území mesta v zriaďovateľskej pôsobnosti inej právnickej osoby alebo fyzickej osoby bude určená výpočtom podľa odseku 1. 

3) Z poukázaných prostriedkov územnej samospráve „Na záujmové vzdelávanie detí v centre voľného času“ sa prideľujú centru voľného času v zriaďovateľskej pôsobnosti mesta 
prostriedky vo výške 50 %. Je to kvôli odlišnej metodike rozdeľovania výnosu dane územnej samospráve oproti § 7a ods. 9 zákona 597/2003 Z.z. a kvôli možnosti zúčastňovať sa voľnočasových aktivít v rámci príspevkovej organizácie mesta. 

Celková výška dotácie za 1 kalendárny rok pre centrum voľného času sa vypočítava podľa vzorca: 
		
			 	K   x 	N  x 	0,5  x  P = CD

K - aktuálny koeficient z tabuľky „Hodnoty koeficientov“   na záujmové vzdelávanie detí  v centre voľného času pre príslušný rok: napr. 1,1
N - aktuálna výška tzv. „normatívu“ na žiaka:  napr. 78,87 
0,5 - konštanta (zníženie výnosu podielových daní ) v kompetencii  orgánu samosprávy
P – počet detí od 5 do 15 r. na území mesta podľa evidencie príslušného štátneho orgánu v aktuálnom roku
CD – celková dotácia v kalendárnom roku

Príklad  č. 3: Vypočítaná výška celkovej dotácie pre centrum voľného času v kalendárnom roku: 
1,1 x 78,87 x 0,5  x 511= 22 166,41 EUR

4) Celková výška pridelenej dotácie pre jednotlivé školské zariadenia mesta je závislá od počtu detí, žiakov, ktoré navštevujú toto zariadenie alebo podľa potenciálneho počtu detí, žiakov, stravníkov a sú evidované v súlade so všeobecne záväznými predpismi, t.j. mesto je zároveň reálnym prijímateľom finančných prostriedkov na daný účel. Dotácia sa prideľuje školskému zariadeniu v súlade s týmto všeobecne záväzným nariadením po splnení všetkých podmienok, ktoré vyžadujú všeobecne záväzné predpisy. 

5.) Mesto  môže školám a školským zariadeniam vo svojej zriaďovateľskej pôsobnosti poskytnúť finančné prostriedky nad rámec uvedený v §3, odseku 1), na záväzky vyplývajúce z pracovno-právnych vzťahov, na nenárokovateľné zložky mzdy a na prevádzku.

6) Prijímateľ dotácie podľa § 2 je oprávnený použiť dotáciu len na úhradu osobných a prevádzkových nákladov základných umeleckých škôl, materských škôl a školských zariadení so sídlom na území mesta a pri jej použití musí zabezpečiť hospodárnosť, efektívnosť, účinnosť a účelnosť jej použitia.

§ 4
Termíny a spôsob poskytovania dotácie

1) Lehota na predloženie údajov, podľa ktorých sa bude financovať základná umelecká škola, materská škola a školské zariadenia okrem údajov podľa osobitného predpisu (Zákon č. 597/2003) je do 25. septembra predchádzajúceho roka. 

2) Obec poskytne príjemcovi podľa § 2 dotáciu mesačne do 25. dňa príslušného mesiaca. Mesačná výška dotácie sa má v zásade blížiť jednej dvanástine z celkovej priznanej dotácie týmto VZN, nemusí však v každom mesiaci zodpovedať presne jednej dvanástine z dotácie na príslušný kalendárny rok. Výška mesačnej dotácie je závislá od reálne poukázaných výnosov dane z príjmu mestu a zároveň platí, že mesto nemôže svojvoľne znížiť  výšku mesačnej dotácie poukázanej príslušnému subjektu. Mesto prideľuje mesačnú dotáciu minimálne v takej výške, aby prevádzka príslušných subjektov  nebola ohrozená. Celková výška dotácie v zmysle tohto VZN musí byť pre príslušný kalendárny rok pre každého prijímateľa podľa § 2 zachovaná. 

3) V prípade, že dotácia nebude vyčerpaná do 31.12. príslušného kalendárneho roku, je prijímateľ povinný nevyčerpanú časť dotácie vrátiť späť na účet obce do 31.12. príslušného kalendárneho roku.

§ 5
Záverečné ustanovenia

1) Na ustanovenia súvisiace s určením výšky dotácie na prevádzku a mzdy na žiaka základnej umeleckej školy, dieťa materskej školy a žiaka školského zariadenia so sídlom na území mesta neupravené týmto všeobecne záväzným nariadením, sa vzťahujú ostatné príslušné právne predpisy.

2) Toto Všeobecne záväzné nariadenie mesta neurčuje spôsob použitia finančných prostriedkov 
 – „Na správu školských objektov“( v zmysle tabuľky „Hodnoty koeficientov“ z Nariadenia vlády o rozdeľovaní výnosu dane z príjmov územnej samospráve č. 668/2004 Z.z.).Pridelenie týchto prostriedkov je plne v kompetencii mestského zastupiteľstva. 

3) Toto Všeobecne záväzné nariadenie mesta schválilo Mestské zastupiteľstvo v Spišskom Podhradí  uznesením MZ-9-17-VZN-3/2017 dňa 30.11.2017 a nadobúda účinnosť dňa 1.1.2018. 

4) Nadobudnutím účinnosti tohto Všeobecne záväzného nariadenia stráca platnosť doterajšie VZN o určení výšky dotácie na prevádzku a mzdy na žiaka základnej umeleckej školy a dieťa materskej školy a školských zariadení so sídlom na území mesta.

Vyvesené dňa:  15.11.2017
Zvesené dňa : 30.11.2017
Dátum účinnosti: 1.1.2018

MVDr. Michal Kapusta
primátor mesta